ሳውድአረቢያ የኦፔክ አባላት የነዳጅ ምርትን እንዲቀንሱ ጥሪ አቀረበች
የነዳጅ አምራችና ላኪ አባል ሃገራት ድርጅት ኦፔክን የምትመራው ሳዑዲ አባል ሃገራቱ እስከ መጪው እኤአ በመጋቢት ድረስ የነዳጅ ምርትን ለመቀነስ በተስማሙት መሰረት እንዲቀንሱ ጥሪዋን አቀረበች፡፡በዓለም የነዳጅ አምራች ሃገራት በሚያመርቱት ከፍተኛ የሆነ የነዳጅ ምርት ምክንያት ገበያው ተቀዛቅዞ እንደነበር የሚታወስ ነው፡፡ የዘርፉ ተመራማሪዎች በሚቀጥለው ዓመት ነዳጅ ከ 40 እስከ 60 የአሜሪካ ዶላር ሊሽጥ እንደሚችል ነው ከወዲሁ የተነበዩት፡፡ሳዑዲ አረቢያ በበላይነት የምትመራው የነዳጅ አምራችና ላኪ አባል ሃገራት ድርጅት ኦፔክ እና ሩሲያ የምትመራው ሌሎች ነዳጅ አምራች ሃገራት ቡድን ያጋጠመውን ተግዳሮት ለመፍታት እስከ ሚቀጥለው  ዓመት መጋቢት ድረስ በቀን 1 ነጥብ 8 ሚሊየን በርሜል ነዳጅን ለመቀነስ መስማማታቸው ይታወሳል፡፡ሳዑዲ አረቢያ እንደገለፀችው አንዳንድ እንደ ናይጄሪያና ሊቢያ ያሉ የነዳጅ አምራችና ላኪ አባል ሃገራት  ነዳጅ የመቀነስ ስምምነቱ ተገዢ ባለመሆናቸው የተፈለገውን ያህል ነዳጅ መቀነስ አልቻሉም፡፡የነዳጅ ምርት እስካለፈው ጥር ወር ድረስ የአንድ በርሜል ዋጋ 58 የአሜሪካ ዶላር ደርሶ የነበረ ሲሆን ከጥር በኋላ ግን ከ45 እስከ 50 የአሜሪካ ዶላር በመሸጥ ላይ ይገኛል፡፡